## Uredba o izmjenama i dopunama Uredbe o osnivanju Centra za ljudska prava

### NN 19/2010 (10.2.2010.), Uredba o izmjenama i dopunama Uredbe o osnivanju Centra za ljudska prava

VLADA REPUBLIKE HRVATSKE

449

Na temelju članka 12. stavka 2. Zakona o ustanovama (»Narodne novine«, br. 76/93, 29/97, 47/99 i 35/2008), Vlada Republike Hrvatske je na sjednici održanoj 4. veljače 2010. godine donijela

UREDBU

O IZMJENAMA I DOPUNAMA UREDBE O OSNIVANJU CENTRA ZA LJUDSKA PRAVA

Članak 1.

U Uredbi o osnivanju Centra za ljudska prava (»Narodne novine«, broj 65/2005), u članku 2. stavku 2. ispred zadnje alineje dodaje se nova alineja koja glasi:

»– provodi istraživanja o aktualnim temama iz područja ljudskih prava;«.

Članak 2.

Članak 7. mijenja se i glasi:

»(1) Centrom upravlja Upravno vijeće od devet članova/ica, koje imenuje Vlada Republike Hrvatske.

(2) U Upravno vijeće imenuju se predstavnici/ice:

|  |  |
| --- | --- |
| – Ministarstva vanjskih poslova i europskih integracija | 1 član/ica |
| – Ureda za ljudska prava | 1 član/ica |
| – Ureda pučkog pravobranitelja | 1 član/ica |
| – Ureda pravobraniteljice za ravnopravnost spolova | 1 član/ica |
| – Sveučilišta u Zagrebu | 1 član/ica |
| – organizacija civilnoga društva za ravnopravnost spolova | 1 član/ica |
| – organizacija civilnoga društva za nacionalne manjine | 1 član/ica |
| – iz reda znanstvenika/ica iz područja društvenih znanosti | 1 član/ica |
| – iz reda istaknutih zagovornika/ica za ljudska prava | 1 član/ica. |

(3) Predstavnika/icu organizacija civilnoga društva za ravnopravnost spolova i predstavnika/icu iz reda istaknutih zagovornika/ica za ljudska prava predlaže Savjet za razvoj civilnoga društva, predstavnika/icu organizacija civilnoga društva za nacionalne manjine predlaže Savjet za nacionalne manjine, a predstavnika/icu iz reda znanstvenika/ica iz područja društvenih znanosti predlaže Sveučilište u Zagrebu.

(4) Predsjednika/icu Upravnog vijeća imenuje Vlada Republike Hrvatske iz reda članova/ica Upravnog vijeća.

(5) Predsjednika/icu i članove/ice Upravnog vijeća Vlada Republike Hrvatske imenuje na razdoblje od četiri godine.

(6) Upravno vijeće donosi Statut i druge opće akte Centra, donosi program rada i razvoja Centra, donosi financijski plan, odlučuje o završnom godišnjem obračunu, predlaže Vladi Republike Hrvatske organizacijske i programske promjene u Centru, daje ravnatelju/ici mišljenja i prijedloge, donosi odluke sukladno zakonu, ovoj Uredbi i Statutu Centra, te obavlja i druge poslove sukladno zakonu, ovoj Uredbi i Statutu Centra.

(7) Način donošenja odluka Upravnog vijeća i druga pitanja u vezi s radom Upravnog vijeća uređuju se Statutom Centra.«.

Članak 3.

U članku 8. dodaje se stavak 3. koji glasi:

»(3) Ravnatelj/ica se imenuje temeljem javnog natječaja kojeg provodi Upravno vijeće sukladno zakonu.«.

Članak 4.

Članak 11. mijenja se i glasi:

»Centar će koristiti svoja sredstva, uključivo i mogući višak prihoda nad rashodima, isključivo za obavljanje i razvoj djelatnosti Centra, sukladno ovoj Uredbi i Statutu Centra.«.

Članak 5.

Ova Uredba stupa na snagu osmog dana od dana objave u »Narodnim novinama«.

Klasa: 004-01/10-02/01

Urbroj: 5030104-10-1

Zagreb, 4. veljače 2010.

Predsjednica
Jadranka Kosor, dipl. iur., v. r.

Uredba, NN 19/2010-449